Drie met lewende ietermago gevangDie ietermago in veilige hande. Foto: SAPD Die Limpopo-polisie het Woensdag gesê die geveg teen misdaad wat bedreigde spesies teiken, is ŉ opstopper toegedien met die onlangse inhegtenisneming van drie verdagtes wat met ŉ lewende ietermago (pangolin) gevang is. Lt.kol. Moatshe Ngoepe, provinsiale polisiewoordvoerder, het gesê die drie verdagtes, Simba Simango (32), Jacob Thosago (27) en Chipo Maphosa (19), is onlangs by ŉ plaaslike winkelsentrum in Tzaneen in hegtenis geneem. “Die polisie se honde-eenheid het roetinepligte uitgevoer toe hulle inligting ontvang dat drie mans ŉ ietermago by Lifestyle Mall verkoop. Hulle het vinnig opgetree en die drie mans in hegtenis geneem,” het Ngoepe gesê. Die polisie het ŉ lewende ietermago tydens die inhegtenisneming in die verdagtes se voertuig gevind en die dier na ŉ veilige hawe geneem. Die verdagtes het reeds in die Tzaneen-landdroshof verskyn op aanklag van die besit van ŉ bedreigde spesiesoort. Hulle is borgtog geweier en die saak is tot 19 Mei uitgestel vir nadere ondersoek. Ngoepe het ŉ beroep op die publiek gedoen om met inligting na vore te kom wat kan help om bedreigde spesies te beskerm. Ietermago’s, ook bekend as miervreters, is een van die grootste slagoffers van onwettige handel. Baie van die diere sterf ook uit weens mensgemaakte elemente soos elektriese heinings. Weens die hoë aantal ietermago’s wat uitsterf, is die spesie wêreldwyd op die Internasionale Unie vir die Bewaring van die Natuur se rooilys (gevaarlys) van bedreigde spesies. In sommige kulture word geglo ietermago’s het genesende kragte, wat verder veroorsaak dat hulle doodgemaak word vir tradisionele medisyne. Die soogdiere word ook beskou as ’n gesogte lekkerny en is dus in aanvraag in lande soos China en Viëtnam.